’Hvad skal i lave i sommerferien i år?’ Det er et spørgsmål, som Cæcilia Nørgaard Johansens tre børn ofte bliver stillet af sine klassekammerater. Og lige netop det spørgsmål rammer der, hvor det gør allermest ondt. For svaret er: ’Vi skal ingenting.’ Ingen penge Cæcilia Nørgaard Johansen bor alene med sine tre børn på 10, 7 og 5 år. Efter flere år i et turbulent forhold blev Cæcilia skilt fra børnenes far. Kort tid efter skilsmissen flyttede familien ind på et krisecenter, og Cæcilia blev ramt af en svær depression. Det betød, at hun ikke kunne varetage sit job som butiksmedarbejder, og efter længere tids sygemelding blev hun fyret. I dag er Cæcilia på kontanthjælp. Derfor frygtede hun sommerferien. - Alle børnenes venner skulle ud og rejse, og vi skulle bare ingenting, siger hun. Med sommeren lige om hjørnet så Cæcilia Nørgaard Johansen sig nødsaget til at søge om hjælp. Hun sendte derfor en ansøgning til Mødrehjælpens Feriehjælp. -	Feriehjælpen gav ro i sindet. Det gav os et pusterum. Det betød, at vi kunne tage på stranden et par dage, hvor ungerne kunne få en is og ikke hele tiden blive mødt med et ’nej’, fortæller Cæcilia Nørgaard Johansen. Ikke alene Den unge nordjyde er langt fra den eneste, der har ansøgt om økonomisk hjælp i år. Faktisk har Mødrehjælpen i år modtaget rekordmange ansøgninger. I alt har 3.263 økonomisk og socialt udsatte forældre søgt om hjælp til ferien. Det er en stigning på 96 procent fra sidste år. Det er især de stigende priser på el, varme og dagligvarer, der presser de udsatte familier. Af ansøgningsskemaet til Mødrehjælpens Feriehjælp fremgår det, at mere end 90 procent af ansøgerne har oplevet ikke at have råd til dagligvarer, ligesom 77 procent af ansøgerne svarer, at de har været nødt til at skære oplevelser og aktiviteter helt ud af budgettet som konsekvens af de stigende priser. -	De rekordmange ansøgere fortæller jo en meget trist historie om, at alt for mange børn i Danmark lever i familier, hvor økonomien er så dårlig, at børnene står uden for fællesskabet, siger Mødrehjælpens direktør, Ninna Thomsen. Det er ikke alle, der kan modtage Mødrehjælpens Feriehjælp. For at blive godkendt til at få en økonomisk håndsrækning, skal man opfylde en række parametre. Det er blandt andet ens økonomiske og sociale situation, der afgører, om man kan modtage hjælpen. Mødrehjælpen har lukket for ansøgning til feriehjælpen for i år. Der uddeles hjælp til de godkendte familier den 17. juni.

Referat:
Mødrehjælpen har i år modtaget rekordmange ansøgninger om feriehjælp. Én af dem, der har haft særlig brug for en økonomisk hånd, er Cæcilia Nørgaard Johansen fra Aalborg.